**Vitamin és étrendkiegészítőket forgalmazó cégnél kopogtatott a GVH**

*Viszonteladói ármegkötés gyanújával indított eljárást a nemzeti versenyhatóság*

**Budapest, 2025. augusztus 11. – Versenyfelügyeleti eljárást indított a Gazdasági Versenyhivatal (GVH) egy vitaminokat és étrendkiegészítő termékeket forgalmazó vállalkozással szemben, mivel észlelte, hogy a termékek értékesítése során valószínűsíthetően minimumárat határozott meg viszonteladó partnerei számára. A viszonteladói ármegkötés súlyos jogsértésnek minősül, mellyel szemben a GVH határozottan fellép. Az ügy megindításával egyidejűleg a nemzeti versenyhatóság összesen négy vállalkozásnál tartott előzetes értesítés nélküli helyszíni kutatást.**

A Gazdasági Versenyhivatal észlelte, hogy a GAL SynergyTech Zrt. (GAL) az általa forgalmazott egyes vitamin és étrendkiegészítő termékek esetében valószínűsíthetően meghatározta a viszonteladó partnerei által alkalmazható minimum fogyasztói árakat. A GVH rendelkezésére álló információk szerint a vállalkozás kifogásolt gyakorlata alkalmas lehetett arra, hogy az Európai Unió tagállamai közötti kereskedelemre is érzékelhető hatással legyen, így a GVH kettős (magyar és uniós) jogalapon indította meg az eljárást.

A GVH – az ügy megindításával egyidejűleg – bírói engedélyhez kötött, előzetes értesítés nélküli helyszíni kutatást („rajtaütést”) tartott az eljárás alá vont GAL-nál, továbbá három további vállalkozásnál is, melyek bár nem eljárás alá vontak az ügyben, ugyanakkor valószínűsíthetően releváns információkkal rendelkeztek a vizsgált magatartást illetően.

A versenyfelügyeleti eljárás megindítása nem jelenti annak kimondását, hogy a vállalkozás a jogsértést elkövette. Az eljárás a tények tisztázására és ezen keresztül a feltételezett jogsértés bizonyítására irányul. Az eljárás lefolytatására biztosított időtartam hat hónap, amely indokolt esetben két alkalommal, egyenként legfeljebb hat hónappal meghosszabbítható. A GVH felhívja a figyelmet arra, hogy a versenytörvény szerint az ügyfélnek a tényállás tisztázásához szükséges adatok közlésére való felhívásától az annak teljesítéséig terjedő időtartam az ügyintézési határidőbe nem számít bele.

Az ún. viszonteladási ármegkötés (RPM) jelentős versenykorlátozó magatartásnak, így súlyos jogsértésnek is minősül, korlátozza a kereskedők közötti árversenyt, így végső soron magasabb árakhoz vezet a fogyasztók oldalán. A GVH határozottan fellép az RPM gyakorlatokkal szemben és felhívja a vállalkozások figyelmét, hogy a viszonteladói ár meghatározása minden esetben tiltott.

Az ügy hivatali nyilvántartási száma: **VJ/24/2025.**

**GVH Kommunikáció**

További információ:

Horváth Bálint, kommunikációs vezető +36 20 238 6939

Gondolovics Katalin, sajtószóvivő +36 30 603 1170